Snart kan computerspillere i Københavns Kommune rykke ud af internetcafeerne og deres private stuer.

For kommunen vil bygge et nyt esportscenter, hvor borgerne skal kunne leje sig ind og spille elektronisk sport på linje med andre idrætsgrene.

Det skriver Københavns Kommune i en pressemeddelelse

- Esport er det nye sort. Sportsgrenen er i hastig vækst, og nye foreninger skyder op.

- Med et egentligt center, der er indrettet til e-sport, bliver det muligt for endnu flere københavnere at dyrke esport og gaming, siger kultur- og fritidsborgmester Carl Christian Ebbesen (DF).

Idrætsanlægget skal ligge i Grøndal Multicenter i Københavns Nordvestkvarter og kommer til at koste omkring 1,75 millioner kroner.

Læs også : FC København-direktør: Esport skal fylde Parken

Med placeringen ønsker kommunen at sidestille den elektroniske sport med bevægelsesidrætten.

- Det er helt bevist, at esportscentret bliver placeret i et idrætsanlæg. Det er hårdt at sidde koncentreret foran skærmen i mange timer, og der kan motion være et godt supplement.

- Jeg håber, at placeringen kan give espillerne lyst til at prøve kræfter med andre idrætsgrene, siger Carl Christian Ebbesen.

Centret skal bygges om

For at kunne huse e-sporten skal Grøndal Multicenter bygges om. Der skal blandt andet laves gennemsigtige vægge, så espillerne sidder åbent og kan kigge ud på de andre sportsudøvere.

Desuden vil kommunen ansætte en instruktør, der kan hjælpe espillerne, og der skal indkøbes inventar, som spillerne kan benytte.

I praksis skal faciliteterne bruges på samme måde som eksempelvis badmintonbanerne i hallen, der kan lejes af både enkeltpersoner og foreninger.

Københavns Kommunes Kultur- og Fritidsforvaltning venter på en byggetilladelse fra Teknik- og Miljøforvaltningen, men forventer, at det nye esportscenter står klart til brug i løbet af foråret.